АҞӘА, нанҳәамза 1 – Sputnik. Урыстәыла Ахада Владимир Путин ашәҟәыҩҩы Фазиль Искандер иҭаацәа дрыдашшылеит. Абри атәы ааицҳауеит Владимир Путин ипресс-маӡаныҟәгаҩ Дмитри Песков.
88-шықәса ирҭагылаз ашәҟәыҩҩы Фазиль Искандер иԥсҭазаара далҵит амҽыша, ԥхынгәы 31 рзы ҳәа аарыцҳауеит Урыстәыла ашәҟәыҩҩцәа Реидгыла аҟынтәи.
Искандер диит Аҟәа, далгеит Москватәи алитературатә институт. Деицырдыруан прозаикк, поетк иҳасабала.
Еицырдыруан ирҿиамҭақәа: "Человек и его окрестности", "Тринадцатый подвиг Геракла", "Софичка", "Поэт", "Кролики и удавы", "Начало" уҳәа егьырҭгьы.
Фазиль Искандер ианашьан аорденқәа "За заслуги перед Отечеством" III (1999), II (2004), IV (2009) аҩаӡарақәа, "Ахьӡ-аԥша" аорден I аҩаӡара, Аԥсны (2002), СССР Аҳәынҭқарратә премиа. Москва, Кастанаевтәи амҩаҟны ииҟоу абиблиотека ихьӡ ахҵоуп.